# 卷 第 七

## 风 毒 脚 气

酒醴第四(例一首，方十六首)

  **小黄耆酒** 大治风虚痰癖，四肢偏枯，两脚弱，手不能上头，或小腹缩痛，胁下挛急，心下有伏水，胁下有积饮，夜喜梦，悲愁不乐，恍惚善忘，此由风虚，五脏受邪所致，或久坐腰痛，耳聋，卒起眼眩头重，或举体流肿疼痹，饮食恶冷，涩涩恶寒，胸中痰满，心下寒疝，药皆主之，及妇人产后余疾，风虚积冷不除者。方：

 黄耆 附子 蜀椒 防风 牛膝 细辛 桂心 独活 白术 芎 甘草各三两 秦艽 乌头(《集验》用薯蓣三两) 大黄 葛根 干姜 山茱萸各二两 当归二两半

 上十八味，㕮咀，少壮人无所熬练，虚老人微熬之，以绢袋中盛，清酒二斗渍之，春夏五日，秋冬七日。可先食服一合，不知可至四、五合，日三服。此药攻痹甚佳，亦不令人吐闷。小热，宜冷饮食也；大虚，加苁蓉二两；下痢，加女萎三两；多忘，加石斛、菖蒲、紫石各二两；心下多水者，加茯苓、人参各二两，薯蓣三两。酒尽，可更以酒二斗重渍滓。服之不尔，可暴滓，捣，下酒，服方寸匕，不知稍增之。服一剂得力，令人耐寒冷，补虚，治诸风冷神良。

  **茵芋酒** 治大风头眩重，目瞀无所见，或仆地气绝，半日乃苏，口噤不开，半身偏死，拘急痹痛，不能动摇，历节肿痛，骨中酸疼，手不得上头，足不得屈伸，不能蹑履，行欲倾跛，皮中动，淫淫如有虫啄，轸痒搔之生疮，甚者狂走。有此诸病，药皆主之。方：

 茵芋 乌头 石南 防风 蜀椒 女萎 附子 细辛 独活 卷柏 桂心 天雄 秦艽 防己各一两 踯躅二两

 上十五味，㕮咀，少壮人无所熬练，虚老人薄熬之，清酒二斗渍之，冬七日，夏三日，春秋五日。初服一合，不知加至二合。宁从少起，日再，以微痹为度。(《胡洽》无蜀椒、独活、卷柏，为十二味)